<classify> CHAMA Cha Mapinduzi CCM mkoani Dodoma kimesajili wanachama 32,490 kwa njia ya mtandao ndani ya mwezi mmoja na nusu.Akiwasilisha ripoti ya utendaji wa chama hicho kwa Katibu wa CCM Taifa, Dk Bashiru Ally, Katibu wa CCM mkoani hapa, Jamila Yusufu amesema mkakati ni kuhakikisha inasajili wanachama wake wote kupitia mtandao.Amesema idadi hiyo ni kubwa ukilinganisha na idadi ya usajili wa kawaida ndani ya miezi mitatu ambapo ilisajili wanachama 9,225.Jamila amesema katika kuhakikisha kunakuwa na mafanikio, wabunge wamejitolea kununua simu katika majimbo yao ili kuhakikisha unafanyika kwa haraka katika maeneo yao kabla ya uchaguzi wa mitaa kufanyika mwishoni mwa mwaka.Kutokana na mchango huo wa wabunge, katika baadhi ya wilaya kuna simu 11 za kusajili wanachama, hivyo kila mwanachama ni vema akachangamkia fursa hiyo, alisema Jamila.Alisema chama hicho katika mkoa wa Dodoma kimejipanga na kinataka kushinda matawi, mashina na vitongoji vyote katika uchaguzi wa serikali za mitaa za mwaka huu. Jamila alisema katika uchaguzi wa mwaka 2014, mkoa wa Dodoma kati ya mitaa 224, ilishinda mitaa 210, wakati katika vijiji 596, ilishinda 523.Alisema, katika vitongozi 3,311, CCM ilishinda vitongoji 2,927 ambapo ilishinda majimbo yote 10 yaliyopo katika wilaya saba na halmashauri nane.Jamila alisema katika kuendeleza chama, kamati ya siasa ya mkoa imefanya ziara katika mitaa mbalimbali ili kuhakikisha wanachama wanaelewa malengo ya chama ya kupata ushindi katika uchaguzi ujao.Mwenyekiti wa CCM, mkoani hapa, Godwin Mkanwa alisema chama hicho kimejipanga na kuhakikisha watendaji katika matawi na mitaa wanapewa vifaa vya kufanyia kazi.Aliwataka viongozi mbalimbali hasa madiwani na wabunge na viongozi wa mitaa kusaidia kupatikana kwa ofisi za matawi na mashina ili kuwa na maeneo ya kufanyia vikao.Aliwaomba wabunge kuchangia nguvu zao katika kuhakikisha ofisi za mitaa na kata zinakarabatiwa na kama inawezekana kujenga katika maeneo ambayo hazipo.Mkanwa alisema katika uchaguzi wa mwaka huu, chama kimejipanga kuhakikisha wanashinda katika uchaguzi huo kwani wanachama wake wapo tayari kushinda.  <topic>: kitaifa 